**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 321/2002 Z. z. o ozbrojených silách Slovenskej republiky v znení neskorších predpisov (ďalej len „návrh zákona“), je vypracovaný v súlade s Plánom legislatívnych úloh vlády Slovenskej republiky na rok 2013.

Cieľom návrhu zákona je rozšírenie okruhu osôb oprávnených rozhodnúť o použití opatrení ozbrojených síl Slovenskej republiky (ďalej len „ozbrojené sily“) proti narušiteľovi vzdušného priestoru z dôvodu vzájomnej zastupiteľnosti týchto osôb.

Aplikačná prax poukázala na potrebu rozšíriť možnosti použitia ozbrojených síl o ochranu majetku v správe Ministerstva obrany Slovenskej republiky. V súvislosti s vytváraním hlavného miesta velenia ozbrojených síl v čase vojny a vojnového stavu sa upúšťa od taxatívneho výpočtu organizačných zložiek ozbrojených síl a navrhuje sa všeobecná formulácia zohľadňujúca organizačné zmeny v ozbrojených silách.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, a zákonmi a súčasne je v súlade aj s právom Európskej únie.

Predložený návrh zákona nemá vplyv na verejné financie, rozpočty obcí a vyšších územných celkov, na podnikateľské prostredie, nemá sociálne vplyvy ani vplyv na životné prostredie a na informatizáciu spoločnosti.

**Doložka vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 321/2002 Z. z. o ozbrojených silách Slovenskej republiky v znení neskorších predpisov

**Termín začatia a ukončenia PPK:**

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie - dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

**A.4. Alternatívne riešenia**

**A.5. Stanovisko gestorov**

**Doložka zlučiteľnosti**

**právneho predpisu s právom Európskej únie**

**1. Predkladateľ právneho predpisu:** vláda Slovenskej republiky

**2. Názov návrhu právneho predpisu:** Návrh zákona, ktorým sa mení a dopĺňa zákon č. 321/2002 Z. z. o ozbrojených silách Slovenskej republiky v znení neskorších predpisov

**3. Problematika návrhu právneho predpisu:**

a) nie je upravená v práve Európskej únie

- *primárnom*

- *sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – po 30. novembri 2009)*

1. legislatívne akty

2. nelegislatívne akty

- *sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – do 30. novembra 2009)*

b) nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**Osobitná časť**

**K čl. I**

**K bodu 1 [§ 4 ods. 4 písm. i)]**

Podľa platnej právnej úpravy ozbrojené sily možno o. i. použiť na ochranu objektov osobitnej dôležitosti alebo ďalších dôležitých objektov na obranu štátu. Na ochrane majetku v správe alebo užívaní ministerstva sa podieľa Vojenská polícia podľa zákona č. 124/1992 Zb. o Vojenskej polícii v znení neskorších predpisov. Cieľom navrhovanej úpravy je rozšíriť možnosť použitia ozbrojených síl aj na ochranu majetku v správe alebo užívaní ministerstva.

**K bodu 2 (§ 4c ods. 7)**

Navrhuje sa rozšíriť okruh osôb, ktoré môžu rozhodnúť o prerušení letu (ods. 3), s cieľom zabezpečenia nepretržitého plnenia danej úlohy. Podľa platnej právnej úpravy o použití uvedeného opatrenia rozhoduje minister obrany. Ak nemôže o použití daného opatrenia rozhodovať, napríklad z dôvodu zahraničnej služobnej cesty, ministerstvo obrany pripraví predsedovi vlády návrh na jeho zastupovanie a ten poverí člena vlády, ktorým môže byť minister vnútra, minister dopravy výstavby a regionálneho rozvoja alebo minister spravodlivosti. Z dôvodu vzájomnej zastupiteľnosti sa na navrhuje okruh oprávnených osôb rozšíriť aj o iného člena vlády.

**K bodu 3 (§ 7 ods. 10)**

Podľa platnej právnej úpravy hlavné miesto velenia ozbrojených síl v čase vojny a vojnového stavu vytvára generálny štáb ozbrojených síl z veliteľstva pozemných síl, veliteľstva vzdušných síl a veliteľstva síl výcviku a podpory. Navrhuje sa všeobecná formulácia, ktorá zohľadní organizačné zmeny v ozbrojených silách.

**K čl. II**

Navrhuje sa účinnosť zákona.

Bratislava 4. decembra 2013

**Robert Fico, v. r.**

predseda vlády Slovenskej republiky

**Martin Glváč, v. r.**

minister obrany Slovenskej republiky